作者:辛棄疾
標題:賀新郎
內容:濮上看垂釣。更風流、羊裘澤畔，精神孤矯。楚漢黃金公卿印，比著漁竿誰小。但過眼、才堪一笑。惠子焉知濠梁樂，望桐江、千丈高臺好。煙雨外，幾魚鳥。古來如許高人少。細平章、兩翁似與，巢由同調。已被堯知方洗耳，畢竟塵汙人了。要名字、人間如掃。我愛蜀莊沈冥者，解門前、不使徵書到。君為我，畫三老。